text: Udbryderkonge dømt for nye flugtforsøg
  12 august 2016 kl. 10.51
  To gange fandt fængselsbetjente nedstrygerklinger hos en 41-årig indsat i Statsfængslet Østjylland.
  En 41-årig mand, der tidligere er blevet dømt for adskillige fangeflugter, er fredag blevet dømt for to nye forsøg på at stikke af fra et fængsel.
  Den ene gang fandt fængselsbetjentene en nedstrygerklinge i et fotoalbum, den anden gang i en sko.
  Den 41-årige fik ikke udmålt nogen straf for de to flugtforsøg. Han fik for nylig en dom på tre et halvt års fængsel for blandt andet et røveri, oplyser Sydøstjyllands Politi i en pressemeddelelse.
  - Det er jo ikke ideen med at putte folk i fængsel, at de skal stikke af igen, derfor var det fint, at nedstrygerklingerne blev fundet, lyder kommentaren fra anklager Jesper Rubow fra Sydøstjyllands Politi.
  Den dømte har nægtet sig skyldig i de to flugtforsøg og har udbedt sig betænkningstid.
  